送開守解印
作者：馮時行
朝代：宋

paragraphs: 窮冬自蕭疏，小壘玄雲開。
使君擲虎符，行矣何遽哉。
父老相與言，未言心已哀。
自云好使君，撫我如嬰孩。
天不爲我旱，人不爲我災。
使君今已行，力挽不可回。
舉手向父老，聽我勿我猜。
赤驥萬里足，瑶池倏往來。
伏櫪方丈間，何其等駑駘。
丹鳳隘寥廓，五湖看如杯。
修羽落樊籠，安得一毰毸。
驥非伏櫪姿，鳳當翔九垓。
使君稟天秀，磊磊真長才。
峽裏三家村，胡爲久徘徊。
况與艱運偶，中州漲胡埃。
天子急親賢，搜訪盡草萊。
一麾諒其微，千里良需材。
棄去自騰踏，爲國除禍胎。
父老休嗟惜，功勳在雲臺。